สภานิติบัญญัติแห่งชาติ เตรียมพิจารณาร่างพระราชบัญญัติทรัพยากรน้ำ พ.ศ. .... ในวาระ 2 และ 3 ก่อนประกาศใช้เป็นกฎหมาย
สภานิติบัญญัติแห่งชาติ เตรียมพิจารณาร่างพระราชบัญญัติทรัพยากรน้ำ พ.ศ. .... ในวาระ 2 และ 3 ก่อนประกาศใช้เป็นกฎหมาย เพื่อให้การบริหารจัดการทรัพยากรน้ำเกิดความเป็นเอกภาพและประชาชนมีส่วนร่วม

การประชุมสภานิติบัญญัติแห่งชาติ หรือ สนช. ในเวลา 10.00 น. วันนี้ 21 ก.ย. พิจารณาร่างพระราชบัญญัติทรัพยากรน้ำ พ.ศ. .... ที่คณะกรรมาธิการวิสามัญพิจารณาเสร็จแล้ว ในวาระ 2 และ 3 ก่อนประกาศใช้เป็นกฎหมาย โดยสาระสำคัญเพื่อให้มีกฎหมายว่าด้วยทรัพยากรน้ำ เนื่องจากปัจจุบันประเทศไทยประสบปัญหาเกี่ยวกับทรัพยากรน้ำในหลายด้าน การแก้ปัญหากระทำโดยหลายหน่วยงานและจากกฎหมายหลายฉบับทำให้ขาดความเป็นเอกภาพ และขาดการมีส่วนร่วมของประชาชน ดังนั้นควรมีกฎหมายในการบูรณาการเกี่ยวกับการพัฒนา การบริหารจัดการ การบำรุงรักษา การฟื้นฟู และการอนุรักษ์ทรัพยากรน้ำให้เกิดความเป็นเอกภาพ 
โดยการกำหนดมาตรการในการป้องกันและแก้ไขปัญหาภาวะน้ำแล้งและภาวะน้ำท่วม วางหลักเกณฑ์ในการประกันสิทธิขั้นพื้นฐานของประชาชนในการเข้าถึงทรัพยากรน้ำสาธารณะ รวมถึงการจัดให้มีองค์การบริหารจัดการทรัพยากรน้ำในระดับชาติ ระดับลุ่มน้ำ และระดับองค์กรผู้ใช้น้ำที่สะท้อนการมีส่วนร่วมของประชาชน เพื่อร่วมกันบริหารจัดการทรัพยากรน้ำ